Silminnäkijät kertovat: Veitsellä aseistautunut mies hyökkäsi silmittömästi Turussa – ”puukotti lastenvaunujen kanssa liikkunutta naista”

Ilta-Sanomien saamien tietojen mukaan Turussa Puutorin ja Kauppatorin alueilla on sattunut väkivaltatilanne hieman kello neljän jälkeen.

Poliisi tiedotti Twitterissä, että useita ihmisiä on puukotettu ja ihmisiä kehotetaan välttämään liikkumista keskustassa.

Ilta-Sanomiin yhteyttä ottaneen silminnäkijän mukaan liikkeellä on runsaasti hälytysajoneuvoja ja poliiseja. Ilmeisesti ainakin kahta ihmistä on puukotettu Kauppatorilla.

Yksi Ilta-Sanomien tavoittamista silminnäkijöistä kertoo nähneensä useita uhreja ja isolla veitsellä aseistautuneen tekijän. Tekijältä itseltäänkin tuli paljon verta.

– Mies yritti puukottaa kaikkia vastaantulijoita. Yhdellä naisella oli syviä haavoja ja hänestä valui paljon verta. Se näytti todella pahalta, silminnäkijä kertoo IS:lle klo 16.35.

Silminnäkijän mukaan moni paikalla ollut yritti estää tekijää. Yksi löi tätä pesäpallomailalla jalkaan. Lopulta paikalle saapuneet poliisipartiot taltuttivat miehen etälamauttimella.

Kiinniotto tallentui silminnäkijän videolle. Voit katsoa videon alta.

– Tilanne oli todella kaoottinen. Paikalla oli ehkä 50–60 ihmistä. Kännykät kädessä kuvasivat tilannetta. Oli noloa, että eivät tulleet auttamaan, silminnäkijä kertoo.

Ilta-Sanomien paikalla ollut toimittaja Kimmo Rantanen kertoo, että uhreja on todennäköisesti kuusi, yksi mies ja viisi naista.

– Ulkomaalaistaustaisen näköinen mies iski lastenvaunujen kanssa liikkunutta naista puukolla selkään. Hän toimi silmittömästi, kävi kiinni ilman mitään varoitusta, eräs silminnäkijä kertoi Rantasen mukaan.

– Ensimmäinen hyökkäys tapahtui Kauppatorilla, jonka jälkeen mies juoksi Kauppiaskatua ylöspäin ja kävi muiden ihmisten kimppuun, Rantanen kertoo silminnäkijän kertoneen.